ส่วนที่ 1

  ข้อมูลสรุป (Executive Summary)

บริษัท ฟินันซ่า จำกัด (มหาชน) และกลุ่มบริษัทในเครือ
ประกอบธุรกิจที่เกี่ยวกับการให้บริการที่ปรึกษาทางการเงิน การลงทุน จัดหาแหล่งเงินแบบครบวงจร
รวมทั้ง การลงทุนในสิทธิเรียกร้องประเภทหนี้สิน เช่น ตั๋วสัญญาใช้เงิน
บริษัทฯมีเป้าหมายที่จะให้บริการครอบคลุมลูกค้านิติบุคคล สถาบัน
หรือกองทุนที่อยู่ทั้งในประเทศและประเทศอื่นๆ ในภูมิภาคอินโดจีน
นอกเหนือจากการให้บริการเป็นที่ปรึกษาและบริหารการลงทุนแล้ว บริษัทฯ
ยังเป็นบริษัทแม่ในการให้บริการสนับสนุนแก่บริษัทย่อยและบริษัทในเครือในด้านต่างๆและเป็นบริษัทที่ให้บริการทางการเงินแห่งแรกในประเทศที่ได้รับการส่งเสริมการลงทุนจากคณะกรรมการส่งเสริมการลงทุน
(BOI) ในฐานะกิจการสำนักงานภูมิภาค (Regional Headquarter) โดยบริษัทฯ
จะได้รับการยกเว้นภาษีเงินได้นิติบุคคลเป็นระยะเวลา 5 ปี สิ้นสุดปี 2550
สำหรับรายได้ที่เกิดจากการให้บริการสนับสนุนดังกล่าว(มีรายละเอียดในส่วนที่ 2 ข้อ 2.4
การได้รับการส่งเสริมการลงทุน) และเมื่อวันที่ 13 พฤษภาคม พ.ศ. 2545
กลุ่มฟินันซ่าได้มีการปรับโครงสร้างโดยรวมธุรกิจของกลุ่มฟินันซ่าทั้งหมดมาอยู่ภายใต้การบริหารงานของบริษัทฯ
ณ วันที่ 31 ธันวาคม 2546 บริษัท ฯ บริษัทย่อย และบริษัทในเครือมีจำนวนทั้งสิ้น 14 แห่ง
ลักษณะธุรกิจของกลุ่มนั้นสามารถแบ่งออกเป็น 4 ประเภทหลัก ได้แก่

(1) ธุรกิจที่ปรึกษาและบริหารการลงทุน
ให้คำปรึกษาและบริหารการลงทุนแก่กองทุนทั้งในและต่างประเทศ ได้แก่ กองทุนที่ต้องการลงทุน
(Direct Investment) ในประเทศไทยและประเทศอื่นๆ ในแถบอินโดจีน

กองทุนต่างประเทศที่กลุ่มฟินันซ่าบริหารอยู่ 4 กองทุนคือ The Vietnam Frontier Fund
(VFF), Siam Investment Fund (SIF), Siam Investment Fund II, L.P. (SIF
II) และ The Asian Debt Fund, Ltd. (TADF) ซึ่ง มีขนาดกองทุนประมาณ US$ 180 ล้าน
ดำเนินการโดย FNS, FFM, FCL, SIP และ ADF อนึ่ง
กองทุนต่างประเทศดังกล่าวเป็นกองทุนที่มิได้อยู่ภายใต้พระราชบัญญัติหลักทรัพย์และตลาดหลักทรัพย์และการกำกับดูแลของ
ก.ล.ต.

กองทุนในประเทศดำเนินการโดยบริษัทหลักทรัพย์จัดการกองทุน ฟินันซ่า จำกัด
เป็นกองทุนรวมที่จะลงทุนในประเทศไทย และอยู่ภายใต้ พ.ร.บ. หลักทรัพย์และตลาดหลักทรัพย์
และการกำกับดูแลของ ก.ล.ต.
ปัจจุบันอยู่ในระหว่างยื่นขอใบอนุญาตจัดการกองทุนรวมจากสำนักงาน ก.ล.ต.

(2) ธุรกิจวาณิชธนกิจ มีความเชี่ยวชาญในการเป็นที่ปรึกษาทางการเงินในการระดมทุน
การปรับโครงสร้างหนี้โครงสร้างธุรกิจ การเจรจาหาพันธมิตร การควบรวมกิจการ และ Project
Finance รวมทั้ง เป็นตัวแทนในการซื้อขายหนี้ในภูมิภาคเอเชียตะวันออกเฉียงใต้
ซึ่งมีการดำเนินงานในประเทศไทย ประเทศอินโดนีเซีย ประเทศสิงคโปร์ และหมู่เกาะ Cayman
โดย FSL, FINDO, FS และ ADT

(3) ธุรกิจหลักทรัพย์ ให้บริการเป็นนายหน้าซื้อขายหลักทรัพย์ (โบรกเกอร์หมายเลข 33 ของ
ตลท.) การรับประกันการจัดจำหน่ายหลักทรัพย์ และการค้าหลักทรัพย์ รวมทั้ง
การซื้อขายตราสารหนี้ ซึ่งมีการดำเนินงานในประเทศไทยและประเทศอินโดนีเซีย โดย FSL และ
FINDO

(4) ธุรกิจเงินทุน ให้บริการจัดหาแหล่งเงินทุน แก่กิจการที่ต้องการขยายกิจการหรือปรับโครงสร้าง
เพื่อสนับสนุนงานของกลุ่มธุรกิจที่บริษัทในเครือดำเนินงานอยู่ รวมทั้ง
ยังมีการลงทุนในตราสารทุนและตราสารหนี้ด้วย ซึ่งมีการดำเนินงานในประเทศไทย โดย FC

ในปี 2546 กลุ่มบริษัทฟินันซ่ามีรายได้รวมทั้งสิ้นประมาณ 1,512.57 ล้านบาท ประกอบด้วย
รายได้จากธุรกิจหลักทรัพย์ประมาณร้อยละ 30 จากดอกเบี้ยและเงินปันผลรับประมาณร้อยละ 23
รายได้จากธุรกิจวาณิชธนกิจประมาณร้อยละ 17 จากธุรกิจเงินทุนประมาณร้อยละ 11
กำไรจากการขายเงินลงทุนประมาณร้อยละ 10
รายได้จากธุรกิจที่ปรึกษาและบริหารการลงทุนประมาณร้อยละ 6 และ ทั้งนี้ มีกำไรสุทธิประมาณ
578.63 ล้านบาท และ ณ วันที่ 16 มีนาคม 2547 บริษัทฯ มีทุนจดทะเบียน 1,500,000,000
บาท และมีทุนชำระแล้วทั้งสิ้น 600,050,000 บาท มีจำนวนหุ้นสามัญ 300,000,000 หุ้น
มูลค่าที่ตราไว้หุ้นละ 5 บาท